Familien bør deltage i Høreforeningens familiekursus 5-14 år 2025

I Høreforeningen bestræber vi os hvert år på at formidle den nyeste viden fra forskning og praksis til familierne, samt til at give dem redskaber og værktøjer, der kan anvendes direkte i deres hverdag, som støtte til deres børn med høretab.

Det faglige indhold er tilrettelagt, så det er relevant for flere aldersgrupper; indskolingen, mellemtrinet og udskoling. Forældrene kan derfor vælge mellem parallelle forløb og hvert år vælge de oplæg, der er relevante for deres aktuelle situation.

Det faglige indhold bliver formidlet af førende eksperter og praktikere indenfor deres område, og veksler derfor også mellem foredrag, workshop, erfaringsudveksling og online oplæg med udenlandske eksperter, som forældre ikke har adgang til andre steder.

De enkelte logopæder i PPR har sjældent mulighed at holde sig opdateret på høreområdet og audiologiens udvikling, da de bl.a. arbejder med mange forskellige kommunikations-udfordringer og ikke nødvendigvis har en systematisk kontakt med børn med høretab.

Desuden er det de færreste logopæder i PPR, der har mulighed for at vejlede direkte i familiernes hjem.

Derfor afholder vi på Høreforeningens familiekursus ofte workshop med fokus på tiltag i praksis. Familierne bliver introduceret for baggrunden for indsatserne, og kommer fra workshoppen med konkrete muligheder, redskaber og værktøjer.

Hvert år sammensættes programmet af 3 elementer:

* **En person, der enten er forælder til et barn med høretab eller en ung voksen med høretab, der fortæller om egne oplevelser, samt mulighed for netværk i løbet af weekenden.**

Disse oplæg er altid med til at skabe en tryg atmosfære og fællesskab og tilbyde vigtige rollemodeller, deltagerne kan spejle sig i, samtidig med at det lægger op til mulighed for at stille mere personlige spørgsmål. For mange forældre på familiekurset er det første gang, de er i kontakt med andre forældre, der står med lignende udfordringer som dem selv.

Mange kommuner tilbyder cafemøder for unge med høretab, men har ikke nok børn med høretab til at skabe denne kontakt mellem familierne internt i kommunerne.

Den intime stemning en hel weekend på kurset giver mulighed for en sårbarhed og åbenhed, der betyder, at der på kurset dannes venskaber mellem forældrene, børn og søskende på tværs af landet. Flere familier bevarer kontakten efter kurset og i mange år frem. Disse vigtige relationer og peer-to-peer-støtten klæder familierne på til i højere grad at mestre hverdagen med hørehandicap og de udfordringer, det medfører for både forældre, søskende og børn med høretab selv.

* **Ansatte i Høreforeningen sekretariat og rådgivning,** som fx hørekonsulent, psykolog og socialrådgiver er også en fast del af programmet, både for at fortælle om Høreforeningens tilbud, men også for at bidrage med faglige oplæg.

I Høreforeningens rådgivning har vi forståelse for, at sagsbehandlerne og PPR-ansatte i kommunerne ikke kan have kendskab til alle funktionsnedsættelser og lidelser, eftersom de enkelte kommuner ikke har mange børn med høretab.
På familiekurserne er der tid til specifikke spørgsmål, og familierne kan dele eksempler og erfaringer, så de klædes bedre på til at stille relevante spørgsmål og bidrage ind i samarbejdet med fagpersoner.

Høreforeningens hørekonsulent, undertegnede, udvælger de faglige emner efter aktuelle tematikker og opmærksomhedspunkter i rådgivningen, og nyudgivet litteratur eller studier på bestemte områder.

Det er min faglige og personlige erfaring, at meget undervisning givet i regionalt og kommunalt regi er baseret på bord-aktiviteter, gruppeundervisning eller direkte oplæg/monologer. Det er svært at undervise i sociale kompetencer ude af en social kontekst. Derfor er familiekurset en oplagt mulighed for forældre at afprøve strategier sammen med andre forældre allerede samme dag, som undervisning har fokuseret på dette.

* **I programmet indgår også flere eksterne nationale og internationale oplægsholdere.**

Kurset præsenterer forældrene for den nyeste faglige viden på området, som ikke kan opnås andetsteds i den aktuelle sammenhæng, og giver deltagerne mulighed for at møde fagprofessionelle med førende kompetencer indenfor høretabsområdet. Kurset er derfor enestående af sin slags, idet der ikke udbydes lignende tilbud indenfor sundhedsvæsenet.

I 2025 er der bl.a. undervisning af Kirsten Damkjær, som er lægefaglig ansvarlig for regionale almen-medicinske tilbud og mor til et barn med høretab. Hun er en unik viden om, hvordan høretabet kan påvirke hele familien, og hvordan man kan navigere i det offentlige system i både regionalt og kommunalt regi, hvilket vi ved kan være en udfordring for både forældre og sagsbehandlere. Desuden kobler hendes viden barnets funktionsnedsættelse med voksen-perspektivet, hvilket er vigtigt, da mange forældre til børn med funktionsnedsættelser er under pres i parforholdet.

Et andet tema i 2025 er skolevægring. I Høreforeningen rådgivning har vi oplevet en stigning af henvendelser om dette emne, der. Ofte beskrives som et komplekst fænomen med komplekse løsninger. Rikke Alice Bille forstår skolevægring som et barn, der stresssygemeldte sig selv og det skal vi tage alvorligt. Rikke Alice Bille er tidligere leder af Forældrerådgivningen og arbejder nu som rådgiver, terapeut, oplægsholder og bisidder for forældre til børn i blandt andet skolevægring. Hun er uddannet lærer, master i organisatorisk coaching og læring samt psykoterapeut. Hun er desuden mor til to børn med særlige behov, der begge går i en mellemform i en almindelig folkeskole. Hun brænder for, at vores børn skal have det bedste skoletilbud, de kan få, og er formand for Skole og Forældre på Frederiksberg.
Rikke Alice Billes oplæg på familiekurset har fokus på, hvordan man som forældre hjælper sit barn FØR og UNDER skolevægring med konkrete strategier, øget forståelse og kendskab til mulige samarbejdspartnere.

I 2025 får vi også besøg af Ulrika Löfkvist, der er lektor ved Uppsala Universitet og ved Karolinska Institutet i Stockholm, Sverige. Ulrika er logopæd og certificeret auditiv verbal pædagog (LSLS-certificeret AVEd). Hendes forskningsinteresser er relateret til hørevidenskab, og især til ætiologi, sprog, kognition og miljøfaktorer, herunder vurdering og interventionstiltag. Ulrika fortæller om et stort og længdevarende studie fra Sverige, hvor implikationerne af CI har været i fokus ift. barnets sociale og faglige udvikling, herunder læsning. Vi behøver ikke vente på, at et tilsvarende studie laves i Danmark, hvis vi kan lære noget af vores nærmeste naboer.
Et oplæg som dette er med til at forkorte længden fra udenlandsk forskning til dansk hverdag gevaldigt og kan ikke sammenlignes med et kommunalt tilbud.

Når familierne er sammen en hel weekend, er det en helt unik mulighed for at gå i dybden med de forskellige emner på en hel anden måde, hvor forældre selv reflektere og bidrager og derfor, ifølge alt implementeringsteori om voksenlæring, bedre kan drage udbytte af de præsenterede emner i deres hverdag efterfølgende.

Når man tager oplæggenes tidsmæssige omfang med i betragtningen, kan det derfor på ingen måde sammenlignes med noget tilbud givet i regionalt- eller kommunalt regi.

Med venlige hilsner

Mette van Amerongen

Hørekonsulent

Direkte tlf.: 26 71 42 36

E-mail: mva@hoereforeningen.dk

www.hoereforeningen.dk

Høreforeningen

Blekinge Boulevard 2

2630 Taastrup

Tlf.: 36 75 42 00

